UV: Studente se reuse-eis is ‘sonder meriete’Foto: eNuus Dit kom nadat AfriForum Jeug sy regspan opdrag gegee het om voort te gaan met die dagvaarding namens Muller en Blom in ŉ saak van laster en prosedurele onbillikheid. Lacea Loader, woordvoerder van die UV, het gesê die universiteit lewer nie gewoonlik in die openbaar kommentaar oor regsaangeleenthede waarby sy personeel of studente betrek is nie. Volgens Loader het die universiteit wel besluit om oor die saak kommentaar te lewer aangesien dit baie publisiteit kry. “Die universiteit het regsadvies ingewing en beplan om die eise van die voormalige studente sterk teen te staan. Wanneer al die bewyse openbaar gemaak is, glo die universiteit dat daar gevind sal word dat die eise sonder meriete is.” Muller en Blom eis skadevergoeding nadat hulle verlede jaar van poging tot moord aangekla is. Maroela Media het vroeër berig die twee studente het in Februarie verlede jaar byna ŉ swart medestudent met hul voertuig op die kampus raakgery. Volgens AfriForum is die studente in dié tyd openlik as misdadigers gebrandmerk. Die hof én die Suid-Afrikaanse Menseregtekommissie het hulle egter onskuldig bevind. Muller en Blom eis R6,15 miljoen wat insluit skadevergoeding vir verkwiste uitgawes en vertraagde toetrede tot die arbeidsmark, asook ŉ lastereis. “Die boodskap wat ons namens die oudstudente uitstuur is dat niemand onaantasbaar is nie. Te veel studenteleiers of mense in gesagsposisies dink hulle kan sê en doen wat hulle wil sonder nagevolge,” het Henk Maree, nasionale voorsitter van AfriForum Jeug, gesê. Die UV en Jansen het vroeër ŉ brief aan AfriForum Jeug se regspan gestuur waarin hulle alle aanspreeklikheid ontken.